ഭൂപതിവു നിയമത്തില് ഭേദഗതി ആവശ്യപ്പെട്ട് വ്യാപാരികള് നിവേദനം നല്കി മുരിക്കാശേരി: ഭൂപതിവു നിയമത്തില് ഭേദഗതി ആവശ്യപ്പെട്ട് വ്യാപാരി വ്യവസായി ഏകോപന സമിതി ജില്ലാകമ്മിറ്റി മന്ത്രി റോഷി അഗസ്റ്റിനു നിവേദനം നല്കി. ഭൂപതിവു ചട്ടത്തില് പതിച്ചുനല്കുന്ന ഭൂമിയില് കൃഷിയും വീടും എന്ന് രേഖപ്പെടുത്തിയിരിക്കുന്നതിനാല് ഇടുക്കി ജില്ലയിലും കേരളത്തിലാകെയും ഉണ്ടായിട്ടുള്ള വലിയ പ്രതിസന്ധി പരിഹരിക്കണം. പട്ടയത്തിലെ നാലാം ചട്ടം ഭേദഗതി ചെയ്യണമെന്നും നിവേദനത്തില് ആവശ്യപ്പെട്ടു. 2019 ഡിസംബര് 17ന് മുഖ്യമന്ത്രി വിളിച്ചുചേര്ത്ത സര്വകക്ഷി യോഗത്തില് എല്ലാ രാഷ്ട്രീയ പാര്ട്ടികളും നിയമ ഭേദഗതിക്കുള്ള അംഗീകാരം രേഖാമൂലം നല്കിയിട്ടുണ്ട്. ഇടുക്കി ജില്ലയില് ചേര്ന്ന സര്വകക്ഷി യോഗവും ഇതേ ആവശ്യം ഉന്നയിച്ചു നിവേദനം നല്കിയിട്ടുണ്ട്. കേരള ഹൈക്കോടതിയും സുപ്രീം കോടതിയും ഇതേകാര്യം നിര്ദേശിച്ചു. ഇടതുപക്ഷ മുന്നണി നയിക്കുന്ന സിപിഎമ്മിന്റെ ഉന്നതതല സമിതിയുടെ അന്വേഷണ റിപ്പോര്ട്ടും നല്കപ്പെട്ടിട്ടുണ്ട്. ഭൂവിനിയോഗത്തില് എന്ഒസി എന്നത് 2010ല് മൂന്നാറിനെ ഉദ്ദേശിച്ച് മാത്രം ഹൈക്കോടതി പറഞ്ഞതാണെന്ന് സ്റ്റേറ്റ് അറ്റോര്ണി കെ.വി. സോഹന് ഹൈക്കോടതിയില് ബോധിപ്പിച്ചിട്ടുമുണ്ട്. ഇത്രയും അനുകൂലമായ സാഹചര്യത്തിലും നിയമ ഭേദഗതി കൊണ്ടുവരാന് സര്ക്കാര് തയാറാകുന്നില്ല. ആധുനിക സമൂഹത്തിന് അനിവാര്യമായ എല്ലാത്തരം നിര്മാണങ്ങളും സാധ്യമാകുന്ന രീതിയില് ഭൂവിനിയോഗ ചട്ടങ്ങളില് മാറ്റം വരുത്താന് ആവശ്യമായ ഇടപെടല് മന്ത്രിയുടെ ഭാഗത്തു നിന്നുണ്ടാകണമെന്ന് നിവേദനത്തില് ആവശ്യപ്പെട്ടു. ജില്ലാ പ്രസിഡന്റ് കെ.എന്. ദിവാകരന്, ജനറല് സെക്രട്ടറി കെ.പി. ഹസന്, ട്രഷറര് സണ്ണി പൈന്പിള്ളില്, ജില്ലാ വൈസ് പ്രസിഡന്റ് ജമാല് മുഹമ്മദ്, പി.എം. ബേബി, ദയസ് ജോസ് എന്നിവര് നിവേദക സംഘത്തിലുണ്ടായിരുന്നു.